b'\n_START_ARTICLE_\nNils Malmros\n_START_SECTION_\nLiv og karriere\n_START_PARAGRAPH_\nFaderen, Richard Malmros, var (fra 1954) professor i neurokirurgi ved Aarhus Universitet. Moderen var cand.mag., men koncentrerede sig om at passe de fem b\xc3\xb8rn._NEWLINE_Den unge Nils begyndte sin skolegang i Finsensgades Skole i 1951, skiftede i 1957 til Aarhus Katedralskole, hvor han f\xc3\xb8rst gennemf\xc3\xb8rte mellemskolen og senere den matematisk-naturvidenskabelige studentereksamen.  _NEWLINE_Nils var kreativ og fuld af initiativ, og lod sig ofte inspirere af sine omgivelser til at sm\xc3\xa5 skuespil og iscenes\xc3\xa6ttelser. Familiens tur i teatret for at se Shakespeare, kunne s\xc3\xa5ledes forts\xc3\xa6tte hjemme i k\xc3\xa6lderen, hvor Nils med hj\xc3\xa6lp fra sine venner fortsatte fort\xc3\xa6llingen med scene, kulisser, kostumer, selvskreven dialog og naturligvis publikum._NEWLINE_Senere blev Nils inspireret af grafikeren Palle Nielsens v\xc3\xa6rker, og kastede sig straks over at lave egne v\xc3\xa6rker i stil med hans. Ogs\xc3\xa5 m\xc3\xb8bler i stil med B\xc3\xb8rge Mogensens har v\xc3\xa6ret omdrejningspunktet for Nils\' skaberkraft. Sidstn\xc3\xa6vnte interesse fik s\xc3\xa5gar Nils til at v\xc3\xa6lge at studere til m\xc3\xb8belarkitekt i K\xc3\xb8benhavn. Studiet holdt dog kun et \xc3\xa5r, indtil savnet af Aarhus og vennerne blev for stort. Tilbage i Aarhus begyndte Nils p\xc3\xa5 medicinstudiet. I 1987 tog Nils medicinsk embedseksamen efter n\xc3\xa6sten 23 \xc3\xa5rs studier._NEWLINE_I sin gymnasie- og studietid gik Nils ivrigt i biografen. S\xc3\xa6rligt Fran\xc3\xa7ois Truffauts film Jules et Jim gjorde et uudsletteligt indtryk. Nils s\xc3\xa5 denne film i biografen adskillige gange og m\xc3\xa5tte naturligvis lave sin egen version!_NEWLINE_Filmen At kende sandheden der er optaget i sort/hvid, fort\xc3\xa6ller historien om Malmros\xe2\x80\x99 far Richard. Han kom fra fattige k\xc3\xa5r og blev siden overl\xc3\xa6ge og neurokirurg ved \xc3\x85rhus Kommunehospital. Her var han med til at anvende det radioaktive kontraststof thorotrast, der mange \xc3\xa5r senere viste sig at v\xc3\xa6re kr\xc3\xa6ftfremkaldende._NEWLINE_I forbindelse med filmen udsendte Malmros sammen med sin medforfatter John Mogensen bogen At kende Sandheden. En bog om Nils Malmros\xe2\x80\x99 film & Filmens manuskript.\n_START_SECTION_\nFilmarbejde\n_START_PARAGRAPH_\nNils Malmros arbejder med en t\xc3\xa6t instruktion af skuespillerene og har ofte arbejdet med b\xc3\xb8rn og unge amat\xc3\xb8rskuespillere._NEWLINE_Denne metode ses i spillefilmen De unge \xc3\xa5r: Erik Nietzsche sagaen del 1 hvor Jens Albinus spiller en instrukt\xc3\xb8r med parodi over Malmros._NEWLINE_Malmros\' film K\xc3\xa6restesorger blev optaget gennem en \xc3\xa5rr\xc3\xa6kke, inden den havde premiere i 2009._NEWLINE_Malmros\' seneste film Sorg og Gl\xc3\xa6de fik premiere 14. november 2013. Manuskriptet tager udgangspunkt i Niels Malmros\' egen personlige tragedie fra 1984, hvor hans kone i en psykose dr\xc3\xa6bte deres ni m\xc3\xa5neder gamle datter. Nils Malmros kalder den for sin hidtil st\xc3\xb8rste og v\xc3\xa6sentligste satsning, b\xc3\xa5de kunstnerisk og \xc3\xb8konomisk.\n_START_SECTION_\nPriser\n_START_PARAGRAPH_\nMalmros\xe2\x80\x99 film har tre gange v\xc3\xa6ret nomineret til Guldbj\xc3\xb8rnen p\xc3\xa5 filmfestivalen i Berlin. Tre gange har han vundet Robert-priser og fire gange Bodil-priser for Bedste danske film. Kundskabens tr\xc3\xa6 har v\xc3\xa6ret vist p\xc3\xa5 Filmfestivalen i Cannes, modtaget den norske Gjest Baardsen-prisen og L\xc3\xbcbecker Filmlinse. Han modtog i 2005 Copenhagen International Film Festivals \xc3\xa6respris Den gyldne svane for sin samlede produktion p\xc3\xa5 indtil da ni film. I 2006 modtog han Nordisk Films h\xc3\xa6derspris p\xc3\xa5 100.000 kroner for sit samlede v\xc3\xa6rk i anledning af Nordisk Films 100 \xc3\xa5rs jubil\xc3\xa6um._NEWLINE_I 2010 modtog han Carl Th. Dreyer Prisen p\xc3\xa5 50.000 kroner for "en fremragende kunstnerisk indsats".'